Κοινή θέση (ΕΚ) αριθ. 24/2001

που καθορίστηκε από το Συμβούλιο στις 5 Ιουνίου 2001

για την έκδοση της οδηγίας 2001/.../ΕΚ του Ευρωπαϊκού Κοινοβουλίου και του Συμβουλίου, της ... για την τροποποίηση της οδηγίας 85/611/ΕΟΚ για το συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ), όσον αφορά τις επενδύσεις των ΟΣΕΚΑ

(2001/C 297/03)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση Ευρωπαϊκής Κοινότητας, και ιδίως το άρθρο 47 παράγραφος 2,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) Το πεδίο εφαρμογής της οδηγίας 85/611/ΕΟΚ του Συμβουλίου(4), περιοριζόταν αρχικά στους οργανισμούς συλλογικών επενδύσεων ανοικτού τύπου που διαθέτουν τα μερίδιά τους στο κοινό εντός της Κοινότητος και έχουν ως μοναδικό σκοπό να επενδύουν σε κινητές αξίες (ΟΣΕΚΑ). Το προοίμιο της οδηγίας 85/611/ΕΟΚ προέβλεπε ότι οι οργανισμοί συλλογικών επενδύσεων που δεν εμπίπτουν στο πεδίο εφαρμογής της θα αποτελέσουν αντικείμενο μεταγενέστερου συντονισμού.

(2) Λαμβανομένης υπόψη της εξέλιξης των αγορών, είναι επιθυμητή η διεύρυνση του επενδυτικού στόχου των ΟΣΕΚΑ ώστε, πέραν των κινητών αξιών, να μπορούν να επενδύουν και σε χρηματοπιστωτικά μέσα με επαρκή ρευστότητα πέραν των κινητών αξιών. Τα χρηματοπιστωτικά μέσα τα οποία είναι επιλέξιμα ως επενδυτικά στοιχεία του χαρτοφυλακίου των ΟΣΕΚΑ καθορίζονται στην παρούσα οδηγία. Η επιλογή των στοιχείων ενός χαρτοφυλακίου επενδύσεων σε συνάρτηση με κάποιον χρηματιστηριακό δείκτη αποτελεί μέθοδο διαχείρισης.

(3) Ο ορισμός των κινητών αξιών που περιέχεται στην οδηγία ισχύει μόνο για την οδηγία αυτή και ουδόλως επηρεάζει τους διάφορους ορισμούς που προβλέπονται από την εθνική νομοθεσία για άλλους σκοπούς, όπως η φορολογία. Συνεπώς, οι μετοχές και οι εξομοιούμενοι με μετοχές τίτλοι που εκδίδονται από οργανισμούς του είδους "Building Societies" και "Industrial and Provident Societies", των οποίων η κυριότητα μπορεί πρακτικώς να μεταβιβαστεί μόνο με την εξαγορά τους από τον εκδότη οργανισμό, δεν καλύπτονται από τον ορισμό αυτό.

(4) Τα μέσα χρηματαγοράς καλύπτουν τις κατηγορίες μεταβιβάσιμων μέσων που κανονικά δεν αποτελούν αντικείμενο διαπραγμάτευσης σε ελεγχόμενες αγορές αλλά στη χρηματαγορά, π.χ. τα βραχυπρόθεσμα ομόλογα του δημοσίου και των τοπικών αρχών, τα πιστοποιητικά καταθέσεων, τα αξιόγραφα, τα μεσοπρόθεσμα έντοκα γραμμάτια και οι τραπεζικές συναλλαγματικές.

(5) Είναι χρήσιμο να διασφαλισθεί ότι η έννοια της ελεγχόμενης αγοράς σύμφωνα με την παρούσα οδηγία συμπίπτει με την αντίστοιχη έννοια της οδηγίας 93/22/EΟΚ του Συμβουλίου, της 10ης Μαΐου 1993, σχετικά με τις επενδυτικές υπηρεσίες στον τομέα των κινητών αξιών(5).

(6) Είναι σκόπιμο να επιτραπεί στους ΟΣΕΚΑ να επενδύουν τα στοιχεία ενεργητικού τους σε μερίδια ΟΣΕΚΑ ή/και άλλων οργανισμών συλλογικών επενδύσεων ανοικτού τύπου που επενδύουν επίσης σε ρευστά χρηματοπιστωτικά στοιχεία που αναφέρονται στην παρούσα οδηγία και οι οποίοι λειτουργούν με βάση την αρχή της διασποράς των κινδύνων. Οι ΟΣΕΚΑ ή οι λοιποί οργανισμοί συλλογικών επενδύσεων στους οποίους επενδύει ο εκάστοτε ΟΣΕΚΑ θα πρέπει να υπόκεινται σε ουσιαστική εποπτεία.

(7) Η παροχή περισσότερων ευκαιριών σε έναν ΟΣΕΚΑ να επενδύει σε ΟΣΕΚΑ και άλλους οργανισμούς συλλογικών επενδύσεων πρέπει να διευκολυνθεί. Είναι επομένως βασικό να εξασφαλισθεί ότι αυτή η επενδυτική δραστηριότητα δεν μειώνει την προστασία των επενδυτών. Λόγω των αυξημένων δυνατοτήτων των ΟΣΕΚΑ να επενδύουν σε μερίδια άλλων ΟΣΕΚΑ ή/και οργανισμών συλλογικών επενδύσεων, είναι ανάγκη να θεσπιστούν ορισμένοι κανόνες για τα ποσοτικά όρια, την κοινοποίηση πληροφοριών και την πρόληψη του φαινομένου των αλυσιδωτών αμοιβαίων κεφαλαίων.

(8) Για να ληφθεί υπόψη η εξέλιξη των αγορών και λόγω της ολοκλήρωσης της ΟΝΕ, είναι επιθυμητό να επιτραπεί στους ΟΣΕΚΑ να επενδύουν σε τραπεζικές καταθέσεις. Για να διασφαλισθεί η επαρκής ρευστότητα των επενδύσεων σε καταθέσεις, οι καταθέσεις αυτές πρέπει να είναι πληρωτέες σε πρώτη ζήτηση ή να συνοδεύονται από δικαίωμα ανάληψης. Εάν οι καταθέσεις έχουν γίνει σε πιστωτικό ίδρυμα το οποίο εδρεύει σε τρίτη χώρα, το εν λόγω ίδρυμα πρέπει να υπόκειται σε κανόνες προληπτικής εποπτείας ισοδύναμους με αυτούς της κοινοτικής νομοθεσίας.

(9) Επιπλέον των περιπτώσεων στις οποίες ένας ΟΣΕΚΑ επενδύει σε τραπεζικές καταθέσεις σύμφωνα με τον κανονισμό ή τα καταστατικά έγγραφά του, ενδέχεται να είναι αναγκαίο να επιτραπεί σε όλους τους ΟΣΕΚΑ να κατέχουν και δευτερεύοντα ρευστά διαθέσιμα όπως τραπεζικές καταθέσεις όψεως. Αυτό μπορεί να δικαιολογείται, για παράδειγμα, στις ακόλουθες περιπτώσεις: κάλυψη τρεχουσών ή έκτακτων πληρωμών· σε περίπτωση πώλησης μεριδίων, κατά το χρονικό διάστημα που απαιτείται για την επανεπένδυση σε κινητές αξίες ή/και σε άλλα χρηματοπιστωτικά στοιχεία που προβλέπονται από την παρούσα οδηγία· κατά το χρονικό διάστημα που είναι απόλυτα αναγκαίο όταν, λόγω δυσμενών συνθηκών της αγοράς, οι επενδύσεις σε κινητές αξίες, μέσα χρηματαγοράς και σε άλλα χρηματοπιστωτικά στοιχεία πρέπει να ανασταλούν.

(10) Για προληπτικούς λόγους, οι ΟΣΕΚΑ πρέπει να αποφεύγουν την υπερβολική συγκέντρωση των επενδύσεών τους σε στοιχεία που τους εκθέτουν σε κίνδυνο αντισυμβαλλομένου, στην ίδια επιχείρηση ή σε επιχειρήσεις που ανήκουν στον ίδιο όμιλο.

(11) Στους ΟΣΕΚΑ θα πρέπει να επιτραπεί ρητώς να επενδύουν σε χρηματοπιστωτικά παράγωγα στο πλαίσιο της γενικής επενδυτικής τους πολιτικής ή/και για λόγους αντιστάθμισης κινδύνων προκειμένου να επιτύχουν συγκεκριμένο οικονομικό στόχο ή το προφίλ κινδύνου που περιγράφεται στο ενημερωτικό δελτίο. Για την προστασία των επενδυτών, είναι ανάγκη να περιοριστεί η μέγιστη δυνητική έκθεση σε κινδύνους από χρηματοπιστωτικά παράγωγα, ούτως ώστε να μην υπερβαίνουν τη συνολική καθαρή αξία του χαρτοφυλακίου του ΟΣΕΚΑ. Για να διασφαλισθεί η διαρκής επίγνωση των κινδύνων και των υποχρεώσεων από πράξεις με αντικείμενο παράγωγα μέσα και για να ελέγχεται η τήρηση των επενδυτικών ορίων, οι εν λόγω κίνδυνοι και υποχρεώσεις πρέπει να μετρώνται και να παρακολουθούνται διαρκώς. Τέλος, για την προστασία των επενδυτών μέσω της ενημέρωσής τους, οι ΟΣΕΚΑ οφείλουν να περιγράφουν τις στρατηγικές τους, τις μεθόδους τους και τα επενδυτικά όρια που ακολουθούν στις πράξεις με αντικείμενο παράγωγα μέσα.

(12) Όσον αφορά τα εξωχρηματιστηριακά παράγωγα, θα πρέπει να καθοριστούν πρόσθετες απαιτήσεις για την επιλεξιμότητα των αντισυμβαλλομένων και των μέσων, τη ρευστότητα και τη διαρκή αξιολόγηση των θέσεων ώστε να διασφαλισθεί επαρκής προστασία των επενδυτών, παραπλήσια εκείνης που ισχύει για τα παράγωγα που αποτελούν αντικείμενο διαπραγμάτευσης σε ελεγχόμενες αγορές.

(13) Οι πράξεις με αντικείμενο παράγωγα μέσα δεν πρέπει ποτέ να χρησιμοποιούνται προς καταστρατήγηση των αρχών και των κανόνων που προβλέπονται στην παρούσα οδηγία. Στην περίπτωση των εξωχρηματιστηριακών παραγώγων, θα πρέπει να προβλέπονται πρόσθετοι κανόνες διασποράς των κινδύνων όταν οι κίνδυνοι προκύπτουν από τον ίδιο αντισυμβαλλόμενο ή από την ίδια ομάδα αντισυμβαλλομένων.

(14) Ορισμένες τεχνικές διαχείρισης των χαρτοφυλακίων οργανισμών συλλογικών επενδύσεων που επενδύουν κυρίως σε μετοχές ή/και ομολογίες βασίζονται στην αναπαραγωγή της σύνθεσης χρηματιστηριακών δεικτών μετοχών ή/και ομολογιών. Είναι επιθυμητό να επιτρέπεται στους ΟΣΕΚΑ να αναπαράγουν τη σύνθεση γνωστών και αναγνωρισμένων χρηματιστηριακών δεικτών μετοχών ή/και ομολογιών. Ενδέχεται, επομένως, να χρειαστούν πιο ευέλικτοι κανόνες διασποράς των κινδύνων για τους ΟΣΕΚΑ που επενδύουν σε μετοχές ή/και σε ομολογίες για το σκοπό αυτό.

(15) Οι οργανισμοί συλλογικών επενδύσεων που εμπίπτουν στην παρούσα οδηγία δεν πρέπει να χρησιμοποιούνται για σκοπούς άλλους εκτός από τη συλλογική επένδυση κεφαλαίων που συγκεντρώνονται από το κοινό σύμφωνα με τους κανόνες της. Στις περιπτώσεις που απαριθμούνται στην παρούσα οδηγία, ένας ΟΣΕΚΑ μπορεί να έχει θυγατρικές μόνον εφόσον αυτές είναι απαραίτητες για την άσκηση, για λογαριασμό του, ορισμένων δραστηριοτήτων που επίσης απαριθμούνται στην παρούσα οδηγία. Επειδή χρειάζεται αποτελεσματική εποπτεία των ΟΣΕΚΑ, η εγκατάσταση θυγατρικής ενός ΟΣΕΚΑ σε τρίτη χώρα πρέπει να επιτρέπεται μόνο στις περιπτώσεις και υπό τους όρους που προβλέπονται στην παρούσα οδηγία. Η γενική υποχρέωση του ΟΣΕΚΑ να ενεργεί μόνο προς το συμφέρον των μεριδιούχων, και ιδίως ο στόχος της αύξησης της αποτελεσματικότητας των δαπανών του, ουδέποτε δικαιολογούν τη λήψη από έναν ΟΣΕΚΑ μέτρων που θα μπορούσαν να εμποδίσουν τις αρμόδιες αρχές να ασκήσουν αποτελεσματικά την εποπτική λειτουργία τους.

(16) Είναι αναγκαίο να δοθεί σε ένα ευρύτερο φάσμα οργανισμών συλλογικών επενδύσεων δυνατότητα ελεύθερης διασυνοριακής εμπορίας των μεριδίων τους, εξασφαλίζοντας παράλληλα στους επενδυτές ένα ομοιόμορφο ελάχιστο επίπεδο προστασίας. Επομένως, οι επιδιωκόμενοι στόχοι μπορούν να επιτευχθούν μόνο μέσω μιας δεσμευτικής κοινοτικής οδηγίας που θα καθορίζει στοιχειώδεις κανόνες συμφωνημένους από κοινού. Η παρούσα οδηγία αφορά μόνο την ελάχιστη απαιτούμενη εναρμόνιση και δεν υπερβαίνει τα αναγκαία όρια για την επίτευξη των στόχων της παραγράφου 3 του άρθρου 5 της συνθήκης.

(17) Τα μέτρα που απαιτούνται για την εφαρμογή της παρούσας οδηγίας θα πρέπει να θεσπισθούν σύμφωνα με την απόφαση 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή(6).

(18) Η Επιτροπή ενδέχεται να προτείνει μια κωδικοποίηση, εν ευθέτω χρόνω μετά την υιοθέτηση των προτάσεων,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 85/611/ΕΟΚ τροποποιείται ως ακολούθως:

1. Στο άρθρο 1 παράγραφος 2, η πρώτη περίπτωση αντικαθίσταται από το ακόλουθο κείμενο:

"- που μοναδικό σκοπό έχουν να επενδύουν συλλογικά σε κινητές αξίες ή/και σε άλλα ρευστά χρηματοπιστωτικά στοιχεία που αναφέρονται στο άρθρο 19 παράγραφος 1, τα κεφάλαια που συγκεντρώνουν από το κοινό, και των οποίων η λειτουργία βασίζεται στην αρχή της κατανομής των κινδύνων, και".

2. Στο άρθρο 1 προστίθενται οι ακόλουθες παράγραφοι:

"8. Για τους σκοπούς της παρούσας οδηγίας ως κινητές αξίες νοούνται:

- οι μετοχές εταιρειών και άλλοι τίτλοι εξομοιούμενοι με μετοχές εταιρειών (στο εξής: 'μετοχές'),

- οι ομολογίες και τα υπόλοιπα είδη χρεογράφων (στο εξής: 'ομολογίες'),

- κάθε άλλος διαπραγματεύσιμος τίτλος που παρέχει δικαίωμα απόκτησης τέτοιων κινητών αξιών με εγγραφή ή με ανταλλαγή,

εξαιρουμένων των τεχνικών και μέσων που αναφέρονται στο άρθρο 21.

9. Για τους σκοπούς της παρούσας οδηγίας ως 'μέσα χρηματαγοράς' νοούνται τα επαρκούς ρευστότητος μέσα που συνήθως αποτελούν αντικείμενο διαπραγμάτευσης στη χρηματαγορά, των οποίων η αξία μπορεί να προσδιοριστεί επακριβώς ανά πάσα στιγμή."

3. Στο άρθρο 19 παράγραφος 1, το στοιχείο α) αντικαθίσταται από το ακόλουθο κείμενο:

"α) κινητές αξίες και μέσα χρηματαγοράς που γίνονται δεκτά ή αποτελούν αντικείμενο διαπραγμάτευσης σε ελεγχόμενη αγορά κατά την έννοια του άρθρου 1 παράγραφος 13 της οδηγίας ΙSD, ή/και".

4. Στο άρθρο 19 παράγραφος 1, στα στοιχεία β) και γ) προστίθενται οι λέξεις "και μέσα χρηματαγοράς" μετά τις λέξεις "κινητές αξίες".

5. Στο άρθρο 19 παράγραφος 1:

- στο τέλος του στοιχείο δ) προστίθεται η φράση "ή/και",

- προστίθενται τα ακόλουθα στοιχεία ε), στ) ζ) και η ):

"ε) μερίδια ΟΣΕΚΑ εγκεκριμένων βάσει της παρούσας οδηγίας ή/και άλλων οργανισμών συλλογικών επενδύσεων κατά την έννοια της πρώτης και της δεύτερης περίπτωσης του άρθρου 1 παράγραφος 2, ασχέτως του εάν έχουν την έδρα τους σε κράτος μέλος, εφόσον:

- οι εν λόγω άλλοι οργανισμοί συλλογικών επενδύσεων έχουν λάβει άδεια λειτουργίας βάσει νόμων που προβλέπουν ότι υπόκεινται σε εποπτεία την οποία οι αρμόδιες για τους ΟΣΕΚΑ αρχές θεωρούν ισοδύναμη με αυτήν που προβλέπει η κοινοτική νομοθεσία, και εφόσον η συνεργασία μεταξύ των αρχών διασφαλίζεται επαρκώς,

- το επίπεδο προστασίας των μεριδιούχων των άλλων οργανισμών συλλογικών επενδύσεων είναι ισοδύναμο με το παρεχόμενο στους μεριδιούχους των ΟΣΕΚΑ, και ιδίως εφόσον οι κανόνες που αφορούν το διαχωρισμό των στοιχείων του ενεργητικού, τις δανειοληπτικές και δανειοδοτικές πράξεις και τις ακάλυπτες πωλήσεις κινητών αξιών και μέσων χρηματαγοράς είναι ισοδύναμοι με τις απαιτήσεις της παρούσας οδηγίας,

- οι δραστηριότητες των άλλων οργανισμών συλλογικών επενδύσεων περιγράφονται σε εξαμηνιαίες και ετήσιες εκθέσεις, ώστε να είναι δυνατή η αξιολόγηση των στοιχείων του ενεργητικού και του παθητικού, των εσόδων και των πράξεων που έχουν διενεργηθεί κατά το χρονικό διάστημα που καλύπτει η έκθεση,

- ο ΟΣΕΚΑ ή ο άλλος οργανισμός συλλογικών επενδύσεων, του οποίου μελετάται η απόκτηση μεριδίων, δεν μπορεί να επενδύει, σύμφωνα με τον κανονισμό του ή τα καταστατικά του έγγραφα, ποσοστό μεγαλύτερο του 10 % του ενεργητικού του σε μερίδια άλλων ΟΣΕΚΑ ή οργανισμών συλλογικών επενδύσεων, ή/και

στ) καταθέσεις σε πιστωτικά ιδρύματα αποδοτέες στους καταθέτες σε πρώτη ζήτηση ή υποκείμενες σε δικαίωμα απόσυρσης, οι οποίες καθίστανται ληξιπρόθεσμες εντός δώδεκα μηνών το πολύ, εφόσον το πιστωτικό ίδρυμα έχει την καταστατική του έδρα σε ένα κράτος μέλος ή, εάν η καταστατική έδρα του πιστωτικού ιδρύματος βρίσκεται σε κάποια τρίτη χώρα, εφόσον το ίδρυμα υπόκειται σε καθεστώς προληπτικής εποπτείας το οποίο οι αρμόδιες για τους ΟΣΕΚΑ αρχές θεωρούν ισοδύναμο με αυτό που προβλέπει η κοινοτική νομοθεσία, ή/και

ζ) παράγωγα χρηματοπιστωτικά μέσα, συμπεριλαμβανομένων των εξομοιούμενων με αυτά μέσων που διακανονίζονται σε μετρητά, τα οποία αποτελούν αντικείμενο διαπραγμάτευσης σε μια από τις ελεγχόμενες αγορές που αναφέρονται στα στοιχεία α), β) και γ) ή/και χρηματοπιστωτικά παράγωγα μέσα που αποτελούν αντικείμενο εξωχρηματιστηριακών συναλλαγών ('εξωχρηματιστηριακά παράγωγα'), εφόσον:

- το υποκείμενο στοιχείο συνίσταται σε κάποιο από τα μέσα που εμπίπτουν στην εν λόγω παράγραφο 1, σε χρηματοοικονομικούς δείκτες, επιτόκια, συναλλαγματικές ισοτιμίες ή νομίσματα, στα οποία ένας ΟΣΕΚΑ δύναται να επενδύει σύμφωνα με τους επενδυτικούς του στόχους, όπως αυτοί καθορίζονται στον κανονισμό ή στα καταστατικά του έγγραφα,

- οι αντισυμβαλλόμενοι που μετέχουν σε πράξεις εξωχρηματιστηριακών παραγώγων είναι ιδρύματα υποκείμενα σε προληπτική εποπτεία και ανήκουν στις κατηγορίες που έχουν εγκριθεί από τις αρμόδιες για τους ΟΣΕΚΑ αρχές και

- τα εξωχρηματιστηριακά παράγωγα υπόκεινται καθημερινώς σε αξιόπιστη και επαληθεύσιμη αποτίμηση και μπορούν να πωλούνται, να ρευστοποιούνται ή να ακυρώνονται με αντισταθμιστική πράξη ανά πάσα στιγμή και σε δίκαιη τιμή ύστερα από πρωτοβουλία του ΟΣΕΚΑ, ή/και

η) μέσα χρηματαγοράς πλην των διαπραγματευσίμων σε ελεγχόμενη αγορά, τα οποία εμπίπτουν στο άρθρο 1 παράγραφος 9, εφόσον η έκδοση ή ο εκδότης των μέσων αυτών υπόκειται σε ρυθμίσεις για την προστασία των επενδυτών και της αποταμίευσης και εφόσον τα μέσα αυτά:

- εκδίδονται ή είναι εγγυημένα από μια κεντρική, περιφερειακή ή τοπική αρχή, από μια κεντρική τράπεζα κράτους μέλους, από την Ευρωπαϊκή Κεντρική Τράπεζα, από την Ευρωπαϊκή Ένωση ή από την Ευρωπαϊκή Τράπεζα Επενδύσεων, από ένα τρίτο κράτος ή, σε περίπτωση ομοσπονδιακού κράτους, από ένα μέλος της ομοσπονδίας, ή από ένα δημόσιο οργανισμό διεθνούς δικαίου στον οποίο ανήκουν ένα ή περισσότερα κράτη μέλη, ή

- εκδίδονται από μια επιχείρηση της οποίας οι τίτλοι είναι εισηγμένοι προς διαπραγμάτευση σε ελεγχόμενες αγορές που αναφέρονται στα στοιχεία α), β) ή γ), ή

- εκδίδονται ή είναι εγγυημένα από οργανισμό υποκείμενο σε προληπτική εποπτεία, σύμφωνα με τα κριτήρια της κοινοτικής νομοθεσίας, ή από οργανισμό που υπόκειται σε και τηρεί κανόνες προληπτικής εποπτείας θεωρούμενους από τις αρμόδιες αρχές ως τουλάχιστον εξίσου αυστηρούς με εκείνους της κοινοτικής νομοθεσίας, ή

- εκδίδονται από άλλους οργανισμούς που ανήκουν στις κατηγορίες που έχουν εγκριθεί από τις αρμόδιες για τους ΟΣΕΚΑ αρχές, εφόσον οι επενδύσεις στα μέσα αυτά υπόκεινται σε προστασία των επενδυτών ισοδύναμη με εκείνη που προβλέπεται στην πρώτη, δεύτερη ή τρίτη περίπτωση και εφόσον ο εκδότης είναι εταιρεία της οποίας το κεφάλαιο και τα αποθεματικά ανέρχονται σε τουλάχιστον 10 εκατομμύρια ευρώ και υποβάλλει και δημοσιεύει τους ετήσιους λογαριασμούς της σύμφωνα με την τέταρτη οδηγία 78/660/ΕΟΚ(7), είναι εταιρεία που, εντός ενός ομίλου εταιρειών με μία ή περισσότερες εισηγμένες εταιρείες, έχει ως αποστολή τη χρηματοδότηση του ομίλου, ή τη χρηματοδότηση μέσων τιτλοποίησης που επωφελούνται από τραπεζική πίστωση."

6. Στο άρθρο 19 παράγραφος 2 στοιχείο α), προστίθενται οι λέξεις "και μέσα χρηματαγοράς" μετά τις λέξεις "κινητές αξίες".

7. Στο άρθρο 19, η παράγραφος 2 στοιχείο β) και η παράγραφος 3 διαγράφονται.

8. To άρθρο 20 διαγράφεται.

9. Το άρθρο 21 αντικαθίσταται από το ακόλουθο κείμενο:

"Άρθρο 21

1. H εταιρεία διαχείρισης ή επενδύσεων πρέπει να χρησιμοποιεί μια διαδικασία διαχείρισης των κινδύνων που να της επιτρέπει να ελέγχει και να μετρά ανά πάσα στιγμή τον κίνδυνο των θέσεών της και τη συμβολή τους στο γενικότερο προφίλ κινδύνου του χαρτοφυλακίου. Πρέπει να χρησιμοποιεί μια διαδικασία που να της επιτρέπει την ακριβή και αμερόληπτη αποτίμηση της αξίας των εξωχρηματιστηριακών παράγωγων μέσων. Πρέπει να κοινοποιεί στις αρμόδιες αρχές τακτικά και με τον τρόπο που αυτές καθορίζουν τους τύπους των παράγωγων μέσων, τους υποκείμενους κινδύνους, τα ποσοτικά όρια και τις επιλεγείσες μεθόδους εκτίμησης των κινδύνων από πράξεις σε παράγωγα μέσα, για κάθε ΟΣΕΚΑ που αυτή διαχειρίζεται.

2. Τα κράτη μέλη μπορούν να επιτρέπουν στους ΟΣΕΚΑ να χρησιμοποιούν τεχνικές και μέσα που συνδέονται με κινητές αξίες και μέσα χρηματαγοράς υπό τις προϋποθέσεις και εντός των ορίων που καθορίζουν, εφόσον οι τεχνικές και μέσα χρησιμοποιούνται χάριν αποτελεσματικής διαχείρισης του χαρτοφυλακίου. Όταν οι πράξεις αυτές αφορούν τη χρησιμοποίηση παράγωγων μέσων, οι προϋποθέσεις και τα όρια πρέπει να είναι σύμφωνα με τις διατάξεις της παρούσας οδηγίας.

Οι πράξεις αυτές ουδέποτε επιτρέπεται να επιφέρουν παρέκκλιση του ΟΣΕΚΑ από τους επενδυτικούς του στόχους όπως αυτοί ορίζονται στον κανονισμό, στα καταστατικά έγγραφα ή στο ενημερωτικό του φυλλάδιο.

3. Ο ΟΣΕΚΑ διασφαλίζει ότι ο συνολικός κίνδυνος στον οποίο εκτίθεται σε σχέση με τα παράγωγα μέσα δεν υπερβαίνει τη συνολική καθαρή αξία του χαρτοφυλακίου του.

Η έκθεση στον κίνδυνο υπολογίζεται με βάση την τρέχουσα αξία των υποκείμενων στοιχείων ενεργητικού, τον κίνδυνο αντισυμβαλλομένου, τις μελλοντικές κινήσεις της αγοράς και το διαθέσιμο χρόνο για τη ρευστοποίηση των θέσεων. Η διάταξη αυτή ισχύει και για τα επόμενα εδάφια.

Ένας ΟΣΕΚΑ μπορεί να επενδύει, στα πλαίσια της επενδυτικής πολιτικής του και εντός των ορίων που καθορίζονται στο άρθρο 22 παράγραφος 5, σε παράγωγα χρηματοπιστωτικά μέσα, εφόσον ο κίνδυνος που διατρέχουν τα υποκείμενα στοιχεία ενεργητικού δεν υπερβαίνει συνολικώς τα επενδυτικά όρια του άρθρου 22. Τα κράτη μέλη μπορούν να επιτρέπουν, όταν ένας ΟΣΕΚΑ επενδύει σε παράγωγα χρηματοπιστωτικά μέσα που βασίζονται σε δείκτη, οι επενδύσεις αυτές να μην συνδυάζονται με τα όρια του άρθρου 22.

Όταν μια κινητή αξία ή ένα μέσο χρηματαγοράς ενσωματώνει ένα παράγωγο, το παράγωγο αυτό πρέπει να λαμβάνεται υπόψη κατά τη συμμόρφωση με τις απαιτήσεις του παρόντος άρθρου.

4. Τα κράτη μέλη διαβιβάζουν στην Επιτροπή όλες τις ενδεδειγμένες πληροφορίες καθώς και τις τυχόν μεταγενέστερες μεταβολές στις μεθόδους προϋπολογισμού της έκθεσης στον κίνδυνο που αναφέρεται στην παράγραφο 3, συμπεριλαμβανομένου του κινδύνου αντισυμβαλλομένου σε πράξεις με εξωχρηματιστηριακά παράγωγα το αργότερο [...](8). Η Επιτροπή προωθεί τις πληροφορίες αυτές στα άλλα κράτη μέλη. Οι πληροφορίες εξετάζονται στην επιτροπή επικοινωνίας με τη διαδικασία του άρθρου 53 παράγραφος 4."

10. Το άρθρο 22 αντικαθίσταται από το ακόλουθο κείμενο:

"Άρθρο 22

1. Ένας ΟΣΕΚΑ δεν μπορεί να επενδύει περισσότερο από το 5 % του ενεργητικού του σε κινητές αξίες ή μέσα χρηματαγοράς που έχουν εκδοθεί από τον ίδιο οργανισμό. Ένας ΟΣΕΚΑ δεν μπορεί να επενδύει περισσότερο από το 20 % του ενεργητικού του σε καταθέσεις στον ίδιο οργανισμό.

Ο κίνδυνος αντισυμβαλλομένου στον οποίο εκτίθεται ο ΟΣΕΚΑ κατά τη διενέργεια πράξης εξωχρηματιστηριακού παράγωγου δεν μπορεί να υπερβαίνει:

- το 10 % του ενεργητικού του όταν ο αντισυμβαλλόμενος είναι πιστωτικό ίδρυμα μεταξύ αυτών που αναφέρονται στο άρθρο 19 παράγραφος 1 στοιχείο στ) ή

- το 5 % του ενεργητικού του στις λοιπές περιπτώσεις.

2. Τα κράτη μέλη μπορούν να αυξήσουν το όριο του 5 % της πρώτης πρότασης σε 10 % κατ' ανώτατο όριο. Ωστόσο, η συνολική αξία των κινητών αξιών και των μέσων χρηματαγοράς που κατέχει ο ΟΣΕΚΑ σε εκδότες σε καθέναν από τους οποίους επενδύει άνω του 5 % του ενεργητικού του δεν μπορεί να υπερβαίνει το 40 % της αξίας του ενεργητικού του. Το όριο αυτό δεν ισχύει για τις καταθέσεις σε χρηματοοικονομικούς οργανισμούς υποκείμενους σε προληπτική εποπτεία και τις πράξεις εξωχρηματιστηριακών παραγώγων που διενεργούνται με τους οργανισμούς αυτούς.

Με την επιφύλαξη των επί μέρους ορίων που καθορίζονται στην παράγραφο 1, ένας ΟΣΕΚΑ δεν μπορεί να συνδυάζει:

- επενδύσεις σε κινητές αξίες ή μέσα χρηματαγοράς που έχουν εκδοθεί από τον ίδιο οργανισμό,

- καταθέσεις στον ίδιο οργανισμό ή/και

- κινδύνους από πράξεις εξωχρηματιστηριακών παραγώγων που διενεργήθηκαν με τον ίδιο οργανισμό,

σε ποσοστό άνω του 20 % του ενεργητικού του.

3. Τα κράτη μέλη μπορούν να αυξήσουν το όριο του 5 % της παραγράφου 1 πρώτη πρόταση σε 35 % κατ' ανώτατο όριο όταν οι κινητές αξίες ή τα μέσα χρηματαγοράς έχουν εκδοθεί ή είναι εγγυημένα από κράτος μέλος, από τους οργανισμούς τοπικής αυτοδιοίκησης ενός κράτους μέλους, από τρίτο κράτος ή από δημόσιους διεθνείς οργανισμούς στους οποίους συμμετέχουν ένα ή περισσότερα κράτη μέλη.

4. Τα κράτη μέλη μπορούν να αυξήσουν το όριο του 5 % της παραγράφου 1 πρώτη πρόταση σε 25 % κατ' ανώτατο όριο στην περίπτωση ορισμένων ομολογιών, όταν αυτές έχουν εκδοθεί από πιστωτικό ίδρυμα το οποίο έχει την καταστατική έδρα του σε κράτος μέλος και υπόκειται εκ του νόμου σε ειδική δημόσια εποπτεία για την προστασία των ομολογιούχων. Συγκεκριμένα, τα ποσά που προκύπτουν από την έκδοση αυτών των ομολογιών πρέπει να επενδύονται κατά νόμον σε στοιχεία ενεργητικού τα οποία, καθ' όλο το διάστημα ισχύος των ομολογιών, είναι σε θέση να καλύψουν τις απαιτήσεις που απορρέουν από τις ομολογίες και τα οποία, σε περίπτωση χρεοκοπίας του εκδότη, θα χρησιμοποιηθούν κατά προτεραιότητα για την εξόφληση του αρχικού κεφαλαίου και την καταβολή των σωρευμένων τόκων.

Όταν ένας ΟΣΕΚΑ επενδύει άνω του 5 % του ενεργητικού του σε ομολογίες που αναφέρονται στο πρώτο εδάφιο και οι οποίες έχουν εκδοθεί από τον ίδιο εκδότη, η συνολική αξία αυτών των επενδύσεων δεν μπορεί να υπερβαίνει το 80 % της αξίας του ενεργητικού του ΟΣΕΚΑ.

Τα κράτη μέλη κοινοποιούν στην Επιτροπή τον κατάλογο των προαναφερόμενων κατηγοριών ομολογιών και των κατηγοριών εκδοτών οι οποίοι, σύμφωνα με τους νόμους και τα καθεστώτα ελέγχου που αναφέρονται στο πρώτο εδάφιο, είναι εξουσιοδοτημένοι να εκδίδουν ομολογίες που ανταποκρίνονται στα ανωτέρω κριτήρια. Στους καταλόγους αυτούς επισυνάπτεται σημείωμα που διευκρινίζει το καθεστώς των παρεχόμενων εγγυήσεων. Η Επιτροπή κοινοποιεί αμέσως τις πληροφορίες αυτές στα άλλα κράτη μέλη, μαζί με τις ενδεχόμενες παρατηρήσεις, και δημοσιοποιεί τις πληροφορίες αυτές. Για την κοινοποίηση αυτή μπορεί να γίνει ανταλλαγή απόψεων στα πλαίσια της ομάδας επικοινωνίας, με τη διαδικασία του άρθρου 53 παράγραφος 4.

5. Οι κινητές αξίες και τα μέσα χρηματαγοράς των παραγράφων 3 και 4 δεν λαμβάνονται υπόψη στην εφαρμογή του ορίου του 40 % που προβλέπεται στην παράγραφο 2.

Τα όρια των παραγράφων 1, 2, 3 και 4 δεν επιτρέπεται να σωρεύονται και, κατά συνέπεια, οι επενδύσεις σε κινητές αξίες ή μέσα χρηματαγοράς που έχουν εκδοθεί από τον ίδιο οργανισμό, ή οι επενδύσεις σε καταθέσεις ή παράγωγα μέσα στον εν λόγω οργανισμό, που έχουν πραγματοποιηθεί σύμφωνα με τις παραγράφους 1, 2, 3 και 4, δεν επιτρέπεται ποτέ να υπερβούν συνολικά το 35 % του ενεργητικού του ΟΣΕΚΑ.

Οι εταιρείες που συμπεριλαμβάνονται στον ίδιο όμιλο για τους σκοπούς των ενοποιημένων λογαριασμών, όπως ορίζονται στην οδηγία 83/349/ΕΟΚ(9) ή από τους διεθνώς αναγνωρισμένους λογιστικούς κανόνες, θεωρούνται ως ενιαίος οργανισμός για τον υπολογισμό των ορίων που προβλέπονται στο παρόν άρθρο.

Τα κράτη μέλη μπορούν να επιτρέπουν τη σώρευση επενδύσεων σε κινητές αξίες και μέσα χρηματαγοράς στον ίδιο όμιλο μέχρι ποσοστού 20 %."

11. Προστίθεται το ακόλουθο άρθρο:

"Άρθρο 22α

1. Με την επιφύλαξη των ορίων του άρθρου 25, τα κράτη μέλη μπορούν να αυξήσουν τα όρια του άρθρου 22 σε 20 % κατ' ανώτατο όριο για τις επενδύσεις σε μετοχές ή/και ομολογίες που εκδίδονται από τον ίδιο οργανισμό, εφόσον, σύμφωνα με τον κανονισμό ή τα καταστατικά έγγραφα του αμοιβαίου κεφαλαίου, η επενδυτική πολιτική του ΟΣΕΚΑ συνίσταται στην αναπαραγωγή της σύνθεσης δεδομένου χρηματιστηριακού δείκτη μετοχών ή ομολογιών τον οποίον οι αρμόδιες για τους ΟΣΕΚΑ αρχές αναγνωρίζουν με βάση τα ακόλουθα κριτήρια:

- η σύνθεση του δείκτη είναι επαρκώς διαφοροποιημένη,

- ο δείκτης αποτελεί έναν κατάλληλο δείκτη αναφοράς της οικείας αγοράς,

- ο δείκτης αποτελεί αντικείμενο κατάλληλης δημοσιότητας.

2. Τα κράτη μέλη μπορούν να αυξήσουν το όριο της παραγράφου 1 σε 35 % κατ' ανώτατο όριο εφόσον αυτό δικαιολογείται από εξαιρετικές συνθήκες της αγοράς, ιδίως στις οργανωμένες αγορές στις οποίες ορισμένες κινητές αξίες ή μέσα χρηματαγοράς κυριαρχούν ευρέως. Η επένδυση μέχρι αυτό το μέγιστο όριο επιτρέπεται μόνο για έναν εκδότη."

12. Στο άρθρο 23 παράγραφος 1, προστίθενται οι λέξεις "και μέσων χρηματαγοράς" μετά τις λέξεις "κινητών αξιών".

13. Το άρθρο 24 αντικαθίσταται από το ακόλουθο κείμενο:

"Άρθρο 24

1. Ένας ΟΣΕΚΑ μπορεί να αποκτά μερίδια ΟΣΕΚΑ ή/και άλλων οργανισμών συλλογικών επενδύσεων που αναφέρονται στο άρθρο 19 παράγραφος 1 στοιχείο ε), εφόσον δεν επενδύει περισσότερο από το 10 % των στοιχείων ενεργητικού του σε μερίδια του ίδιου ΟΣΕΚΑ ή άλλου οργανισμού συλλογικών επενδύσεων. Τα κράτη μέλη μπορούν να αυξήσουν το όριο αυτό σε 20 % κατ' ανώτατο όριο.

2. Το άθροισμα των επενδύσεων σε μερίδια οργανισμών συλλογικών επενδύσεων πλην των ΟΣΕΚΑ δεν επιτρέπεται να υπερβαίνει συνολικώς το 30 % του ενεργητικού του ΟΣΕΚΑ.

Τα κράτη μέλη μπορούν να ορίζουν ότι, όταν ένας ΟΣΕΚΑ έχει αποκτήσει μερίδια ΟΣΕΚΑ ή/και άλλων οργανισμών συλλογικών επενδύσεων, τα στοιχεία του ενεργητικού του εν λόγω ΟΣΕΚΑ ή του άλλου οργανισμού συλλογικών επενδύσεων δεν είναι υποχρεωτικό να συνδυάζονται για τους σκοπούς των ορίων που προβλέπονται στο άρθρο 22.

3. Όταν ένας ΟΣΕΚΑ επενδύει σε μερίδια άλλων ΟΣΕΚΑ ή/και άλλων οργανισμών συλλογικών επενδύσεων τους οποίους διαχειρίζεται, απευθείας ή κατ' εξουσιοδότηση, η ίδια εταιρεία διαχείρισης ή κάθε άλλη εταιρεία με την οποία συνδέεται στο πλαίσιο κοινής διαχείρισης ή κοινού ελέγχου, ή λόγω σημαντικής, άμεσης ή έμμεσης συμμετοχής, η εταιρεία διαχείρισης ή η άλλη εταιρεία δεν μπορεί να καταλογίζει έξοδα εγγραφής ή εξαγοράς για τις επενδύσεις του ΟΣΕΚΑ σε μερίδια αυτών των άλλων ΟΣΕΚΑ ή/και οργανισμών συλλογικών επενδύσεων.

Ένας ΟΣΕΚΑ που επενδύει σημαντικό μέρος του ενεργητικού του σε άλλους ΟΣΕΚΑ ή/και οργανισμούς συλλογικών επενδύσεων υποχρεούται να αναφέρει στο ενημερωτικό δελτίο του το ανώτατο επίπεδο των διαχειριστικών προμηθειών που ενδέχεται να βαρύνουν τόσο τον ίδιο τον ΟΣΕΚΑ όσο και τους άλλους ΟΣΕΚΑ ή/και οργανισμούς συλλογικών επενδύσεων στους οποίους προτίθεται να επενδύσει. Επισημαίνει στην ετήσια έκθεσή του τη μέγιστη αναλογία διαχειριστικών εξόδων που έχουν καταλογιστεί τόσο στον ίδιο τον ΟΣΕΚΑ όσο και στους ΟΣΕΚΑ ή/και άλλους οργανισμούς συλλογικών επενδύσεων στους οποίους έχει επενδύσει."

14. Προστίθεται το ακόλουθο άρθρο:

"Άρθρο 24α

1. Το ενημερωτικό δελτίο προσδιορίζει τις κατηγορίες επενδυτικών στοιχείων στα οποία επιτρέπεται να επενδύει ο ΟΣΕΚΑ. Επισημαίνει επίσης κατά πόσον επιτρέπονται οι πράξεις σε παράγωγα χρηματοπιστωτικά μέσα· στην περίπτωση αυτή, διευκρινίζει σαφώς αν οι πράξεις αυτές επιτρέπεται να γίνονται για κάλυψη κινδύνων ή για την επίτευξη των επενδυτικών στόχων, καθώς και τις ενδεχόμενες επιπτώσεις της χρήσης παράγωγων χρηματοπιστωτικών μέσων στο προφίλ κινδύνου.

2. Ένας ΟΣΕΚΑ που επενδύει κυρίως σε οποιεσδήποτε από τις κατηγορίες στοιχείων του ενεργητικού που ορίζονται στο άρθρο 19, πλην των κινητών αξιών και των μέσων χρηματαγοράς, ή αναπαράγει χρηματιστηριακό δείκτη μετοχών ή ομολογιών σύμφωνα με το άρθρο 22α, πρέπει να συμπεριλαμβάνει στο ενημερωτικό δελτίο του ή στις τυχόν άλλες διαφημιστικές δημοσιεύσεις του εμφανή παραπομπή στην επενδυτική του πολιτική.

3. Όταν η καθαρή αξία του ενεργητικού ενός ΟΣΕΚΑ είναι πιθανό να εμφανίσει υψηλή αστάθεια λόγω της σύνθεσης του χαρτοφυλακίου ή της χρησιμοποιούμενης διαχειριστικής τεχνικής, το ενημερωτικό δελτίο και οι τυχόν άλλες διαφημιστικές δημοσιεύσεις του πρέπει να περιέχουν εμφανή παραπομπή στο στοιχείο αυτό.

4. Κατόπιν αιτήσεως ενός επενδυτή, η διαχειριστική εταιρεία πρέπει επίσης να παρέχει πρόσθετα στοιχεία σχετικά με τα ποσοτικά όρια που ισχύουν για τη διαχείριση κινδύνου στον οποίο εκτίθεται ο ΟΣΕΚΑ, τις μεθόδους που έχουν επιλεγεί για τον σκοπό αυτό και την πρόσφατη εξέλιξη των κινδύνων και των αποδόσεων των κύριων κατηγοριών επενδυτικών μέσων."

15. Στο άρθρο 25 παράγραφος 2:

1. τρίτη περίπτωση αντικαθίσταται από το ακόλουθο κείμενο:

"- 25 % των μεριδίων ενός και του αυτού ΟΣΕΚΑ ή/και άλλου οργανισμού συλλογικών επενδύσεων κατά την έννοια της πρώτης και δεύτερης περίπτωσης του άρθρου 1 παράγραφος 2."

2. Προστίθεται η ακόλουθη περίπτωση:

"- 10 % των μέσων χρηματαγοράς του αυτού εκδότη."

16. Στο άρθρο 25 παράγραφος 2, το δεύτερο εδάφιο αντικαθίσταται από το ακόλουθο κείμενο:

"Τα όρια που προβλέπονται στη δεύτερη, τρίτη και τέταρτη περίπτωση μπορούν να μην τηρηθούν κατά την απόκτηση, εάν τη στιγμή εκείνη δεν είναι δυνατόν να υπολογιστεί η ακαθάριστη αξία των ομολογιών ή των μέσων χρηματαγοράς, ή η καθαρή αξία των εκδοθέντων τίτλων."

17. Στο άρθρο 25 παράγραφος 3 στοιχεία α) β) και γ) προστίθενται οι λέξεις "και μέσα χρηματαγοράς" μετά τις λέξεις "κινητές αξίες".

18. Στο άρθρο 25 παράγραφος 3, το στοιχείο ε) αντικαθίσταται από το ακόλουθο κείμενο:

"ε) τις μετοχές που κατέχουν μια ή περισσότερες εταιρείες επενδύσεων ή εταιρείες επενδύσεων στο κεφάλαιο θυγατρικών εταιρειών που ασκούν αποκλειστικά προς όφελός της/τους ορισμένες δραστηριότητες διαχείρισης, παροχής συμβουλών ή εμπορίας στη χώρα στην οποία εδρεύει η θυγατρική, όσον αφορά την εξαγορά μεριδίων κατόπιν αιτήσεως των μεριδιούχων."

19. Στο άρθρο 26, η παράγραφος 1 αντικαθίσταται από το ακόλουθο κείμενο:

"1. Οι ΟΣΕΚΑ δεν απαιτείται να συμμορφώνονται με τα όρια που καθορίζονται στο παρόν Τμήμα όταν ασκούν δικαιώματα εγγραφής που συνδέονται με κινητές αξίες ή μέσα χρηματαγοράς που αποτελούν μέρος του ενεργητικού τους.

Τα κράτη μέλη, παράλληλα με τη μέριμνά τους για την τήρηση της αρχής της κατανομής των κίνδυνων, μπορούν να επιτρέπουν στους νεοϊδρυθέντες ΟΣΕΚΑ να παρεκκλίνουν από τα άρθρα 22, 22α, 23 και 24 για χρονικό διάστημα έξι μηνών από την ημερομηνία της άδειας λειτουργίας τους."

20. Στο άρθρο 41, η παράγραφος 2 αντικαθίσταται από το ακόλουθο κείμενο:

"2. Η παράγραφος 1 δεν αποκλείει την εκ μέρους των οργανισμών αυτών απόκτηση κινητών αξιών, μέσων χρηματαγοράς ή άλλων χρηματοπιστωτικών μέσων που αναφέρονται στο άρθρο 19 παράγραφος 1 στοιχεία ε), ζ) και η), που δεν έχουν εξοφληθεί στο ακέραιο."

21. Το άρθρο 42 αντικαθίσταται από το ακόλουθο κείμενο:

"Άρθρο 42

Δεν επιτρέπεται να πραγματοποιούν ακάλυπτες πωλήσεις κινητών αξιών, μέσω χρηματαγοράς ή άλλων χρηματοπιστωτικών μέσων που αναφέρονται στο άρθρο 19 παράγραφος 1 στοιχεία ε), ζ) και η):

- η εταιρεία επενδύσεων και

- η εταιρεία διαχείρισης ή ο θεματοφύλακας, όταν ενεργούν για λογαριασμό αμοιβαίων κεφαλαίων."

22. Μετά το άρθρο 53 προστίθεται το ακόλουθο άρθρο:

"Άρθρο 53α

1. Επιπλέον των καθηκόντων της κατ' άρθρο 53 παράγραφος 1, η επιτροπή επικοινωνίας μπορεί επίσης να συνεδριάζει ως κανονιστική επιτροπή κατά την έννοια του άρθρου 5 της απόφασης 1999/468/ΕΚ(10), προκειμένου να επικουρεί την Επιτροπή σε σχέση με τις τεχνικές τροποποιήσεις που πρέπει να γίνουν στην παρούσα οδηγία στους ακόλουθους τομείς:

- αποσαφήνιση των ορισμών προκειμένου να διασφαλισθεί η ομοιόμορφη εφαρμογή της παρούσας οδηγίας σε όλη την Κοινότητα,

- ευθυγράμμιση της ορολογίας και αναδιατύπωση των ορισμών σε συνάρτηση με μεταγενέστερες πράξεις για τους ΟΣΕΚΑ και για συναφή θέματα.

2. Στις περιπτώσεις που γίνεται μνεία της παρούσας παραγράφου, εφαρμόζονται τα άρθρα 5 και 7 της απόφασης 1999/468/ΕΚ, τηρουμένων των διατάξεων του άρθρου 8 της εν λόγω απόφασης.

Η περίοδος που προβλέπεται στο άρθρο 5 παράγραφος 6 της απόφασης 1999/468/ΕΚ ορίζεται σε τρεις μήνες.

3. Η Επιτροπή θεσπίζει τον εσωτερικό κανονισμό της."

Άρθρο 2

Τα κράτη μέλη θεσπίζουν, το αργότερο μέχρι [...](11), τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία. Τα κράτη μέλη ενημερώνουν αμέσως την Επιτροπή σχετικά.

Εφαρμόζουν τις διατάξεις αυτές το αργότερο [...](12).

Όταν τα κράτη μέλη θεσπίζουν τις εν λόγω διατάξεις, αυτές περιλαμβάνουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

...,

Για το Ευρωπαϊκό Κοινοβούλιο

H Πρόεδρος

Για το Συμβούλιο

Ο Πρόεδρος

(1) EE C 280 της 9.9.1998, σ. 6 και ΕΕ C 331 E της 31.10.2000, σ. 302.

(2) EE C 116 της 28.4.1999, σ. 44.

(3) Γνώμη του Ευρωπαϊκού Κοινοβουλίου της 17ης Φεβρουαρίου 2000 (ΕΕ C 339 της 29.11.2000, σ. 220), κοινή θέση του Συμβουλίου της 5ης Ιουνίου 2001 και απόφαση του Ευρωπαϊκού Κοινοβουλίου της ... (δεν έχει ακόμα δημοσιευθεί στην Επίσημη Εφημερίδα).

(4) EE L 375 της 31.12.1985, σ. 3· οδηγία όπως τροποποιήθηκε τελευταία από την οδηγία 2000/64/ΕΚ του Ευρωπαϊκού Κοινοβουλίου και του Συμβουλίου (ΕΕ L 290 της 17.11.2000, σ. 27).

(5) EE L 141 της 11.6.1993, σ. 27· οδηγία όπως τροποποιήθηκε τελευταία από την οδηγία 2000/64/ΕΚ.

(6) EE L 184 της 17.7.1999, σ. 23.

(7) Τέταρτη οδηγία 78/660/ΕΟΚ του Συμβουλίου, της 25ης Ιουλίου 1978, βασιζόμενη στο άρθρο 54 παράγραφος 3 στοιχείο ζ) της συνθήκης, περί των ετησίων λογαριασμών εταιρειών ορισμένων μορφών (ΕΕ L 222 της 14.8.1978, σ. 11)· οδηγία όπως τροποποιήθηκε τελευταία από την οδηγία 1999/60/ΕΚ (ΕΕ L 162 της 26.6.1999, σ. 65).

(8) 24 μήνες από την έναρξη ισχύος της παρούσας οδηγίας, που τροποποιεί την οδηγία 85/611/ΕΟΚ.

(9) Έβδομη οδηγία του Συμβουλίου της 13ης Ιουνίου 1983 βασιζόμενη στο άρθρο 54 παράγραφος 3 στοιχείο ζ) της συνθήκης, για τους ενοποιημένους λογαριασμούς (EE L 193 της 18.7.1983, σ. 1)· οδηγία όπως τροποποιήθηκε τελευταία από την πράξη προσχώρησης του 1994.

(10) ΕΕ L 184 της 17.7.1999, σ. 23.

(11) 18 μήνες από την έναρξη ισχύος της παρούσας οδηγίας.

(12) 24 μήνες από την έναρξη ισχύος της παρούσας οδηγίας.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 17 Ιουλίου 1998, η Επιτροπή υπέβαλε πρόταση(1) οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 85/611/ΕΟΚ για το συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ)(2).

2. Η Οικονομική και Κοινωνική Επιτροπή εξέδωσε τη γνώμη της κατά τις συνεδριάσεις στις 24 και 25 Φεβρουαρίου 1999(3). Η Ευρωπαϊκή Κεντρική Τράπεζα γνωμοδότησε στις 16 Μαρτίου 1999(4). Στις 17 Φεβρουαρίου 2000, το Ευρωπαϊκό Κοινοβούλιο ενέκρινε 24 τροπολογίες σε πρώτη ανάγνωση(5). Στις 30 Μαΐου 2000, η Επιτροπή υπέβαλε την τροποποιημένη πρότασή της(6).

3. Στις 5 Ιουνίου 2001, σύμφωνα με το άρθρο 251 της συνθήκης για την Ευρωπαϊκή Κοινότητα, το Συμβούλιο καθόρισε την κοινή θέση του και τον παρούσα αιτιολογική έκθεση.

ΙΙ. ΣΚΟΠΟΣ ΤΗΣ ΠΡΟΤΑΣΗΣ

Οι εξελίξεις της αγοράς κατέστησαν σαφή την ανάγκη εκσυγχρονισμού των ΟΣΕΚΑ με την επέκταση του καταλόγου των στοιχείων ενεργητικού στα οποία μπορεί να επενδύει ένας οργανισμός συλλογικών επενδύσεων, όπως άλλοι οργανισμοί συλλογικών επενδύσεων, μέσα χρηματαγοράς, τραπεζικές καταθέσεις και παράγωγα χρηματοδοτικά μέσα. Ο κύριος στόχος της πρότασης της Επιτροπής, τον οποίον συμμερίζεται πλήρως το Συμβούλιο, είναι να επεκταθεί ο κατάλογος αυτός και να εξασφαλισθεί η διασυνοριακή εμπορία μεριδίων των ΟΣΕΚΑ, εξασφαλίζοντας ταυτόχρονα ενιαίο επίπεδο προστασίας των επενδυτών. Η πρόταση επιδιώκει περαιτέρω την επικαιροποίηση και αποσαφήνιση ορισμένων διατάξεων της οδηγίας ΟΣΕΚΑ.

ΙΙΙ. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

Το Συμβούλιο υποστηρίζει μεν γενικά την προαναφερθείσα τροποποιημένη πρόταση της Επιτροπής, αλλά σε ορισμένες περιπτώσεις έχει επιλέξει διαφορετικές λύσεις, οι οποίες επεξηγούνται κατωτέρω. Αυτό έγινε κυρίως για να καταστούν οι διατάξεις περισσότερο διαφανείς και συνεκτικές και να δοθεί στους ΟΣΕΚΑ μεγαλύτερη ευελιξία στην πολιτική επενδύσεων που ακολουθούν, εξασφαλίζοντας συγχρόνως την προστασία των επενδυτών.

Το Συμβούλιο άλλαξε επίσης τον τίτλο της οδηγίας προκειμένου να καταστεί σαφής η σχέση μεταξύ της τροποποιητικής αυτής οδηγίας και της άλλης οδηγίας η οποία τροποποιεί επίσης την οδηγία 85/611/ΕΟΚ αλλά με σκοπό τη ρύθμιση των εταιρειών διαχείρισης και των απλοποιημένων ενημερωτικών δελτίων.

1. Ορισμοί - Άρθρο 1

Η κοινή θέση του Συμβουλίου παραπέμπει συχνά στο άρθρο 19 της οδηγίας 85/611/ΕΟΚ, το οποίο απαριθμεί τις επενδύσεις που είναι ανοικτές στους ΟΣΕΚΑ χρησιμοποιώντας παγίως την φράση "που αναφέρονται στο άρθρο 19 της οδηγίας", το οποίο το Συμβούλιο θεωρεί ακριβέστερο από τη φράση του Ευρωπαϊκού Κοινοβουλίου "που καλύπτονται από την παρούσα οδηγία". Το Συμβούλιο επομένως προτιμά να διατυπωθεί το άρθρο 1 παράγραφος 2 όπως στην τροποποιημένη πρόταση της Επιτροπής και όχι όπως διατυπώθηκε στην τροπολογία αριθ. 8 του Ευρωπαϊκού Κοινοβουλίου.

Το Συμβούλιο επιπλέον προτιμά να γίνει σαφής ότι ο όρος "κινητές αξίες" όπως ορίζεται στο άρθρο 1 παράγραφος 8 δεν περιλαμβάνει τις τεχνικές και τα μέσα που αναφέρονται στο άρθρο 21 (παράγωγα μέσα).

Δεδομένου ότι τα μέσα χρηματαγοράς δεν θεωρούνται εν γένει κινητές αξίες (επί παραδείγματι, η οδηγία 93/22/ΕΟΚ για τις υπηρεσίες επενδύσεων περιέχει δύο χωριστούς ορισμούς) και δεδομένου ότι το κείμενο της οδηγίας σε ορισμένες περιπτώσεις κάνει διάκριση μεταξύ κινητών αξιών και μέσων χρηματαγοράς, το Συμβούλιο απεφάσισε να συμπεριλάβει έναν χωριστό ορισμό του όρου μέσα χρηματαγοράς στο άρθρο 1 παράγραφος 9. Το κείμενο της κοινής θέσης τροποποιήθηκε αναλόγως.

2. Διατάξεις που επεκτείνουν τον κατάλογο των στοιχείων του ενεργητικού - Άρθρο 19

α) Το Συμβούλιο συμφωνεί ότι είναι χρήσιμο να εισαχθεί στο άρθρο 19 η έννοια των ελεγχόμενων αγορών κατά την έννοια της οδηγίας 93/22/ΕΟΚ και επομένως υιοθέτησε σε μεγάλο βαθμό την τροποποιημένη πρόταση της Επιτροπής - και ενσωμάτωσε την τροπολογία αριθ. 9 του Ευρωπαϊκού Κοινοβουλίου στην κοινή θέση.

Η ουσία της τροπολογίας αριθ. 1 σχετικά με τις αιτιολογικές σκέψεις ενσωματώθηκε στην αιτιολογική σκέψη 5 της κοινής θέσης.

β) Το Συμβούλιο επιπλέον συμμερίζεται την άποψη του Ευρωπαϊκού Κοινοβουλίου και της Επιτροπής ότι θα έπρεπε να επιτρέπεται στους ΟΣΕΚΑ η αγορά μεριδίων άλλων ΟΣΕΚΑ ή/και άλλων οργανισμών συλλογικών επενδύσεων. Η κοινή θέση επομένως συμπεριλαμβάνει το άρθρο 19 παράγραφος 1 στοιχείο ε όπως προτείνεται από την Επιτροπή στην τροποποιημένη πρόταση με την τροποποίηση ότι ο "κλιμακωτός κανόνας" συμπεριελήφθη στο άρθρο 19 παράγραφος 1 στοιχείο ε όπως προτείνεται από το Ευρωπαϊκό Κοινοβούλιο και όχι στο άρθρο 24 παράγραφος 3, όπως στην τροποποιημένη πρόταση της Επιτροπής. Το Συμβούλιο έκανε δύο επιπλέον ήσσονος σημασίας αλλαγές σε σύγκριση με την τροποποιημένη πρόταση της Επιτροπής: διευκρίνισε ότι οι προϋποθέσεις ισχύουν για όλους τους οργανισμούς συλλογικών επενδύσεων που δεν είναι εγκεκριμένοι ως ΟΣΕΚΑ, ασχέτως του πού έχουν την έδρα τους, και συμπεριελήφθησαν κανόνες για το διαχωρισμό των στοιχείων του ενεργητικού μεταξύ των κανόνων τους οποίους πρέπει να τηρούν οι άλλοι οργανισμοί συλλογικών επενδύσεων. Η κοινή θέση επομένως συμπεριλαμβάνει το κυριότερο μέρος της τροπολογίας αριθ. 44.

Το Συμβούλιο συμπεριέλαβε επίσης εν μέρει τις τροπολογίες αριθ. 2 και 5 που αφορούν τις αιτιολογικές σκέψεις 6 και 7 της κοινής θέσης.

γ) Όσον αφορά τις καταθέσεις, το Συμβούλιο προσυπογράφει πλήρως τις ιδέες του Ευρωπαϊκού Κοινοβουλίου και της Επιτροπής στην τροποποιημένη πρότασή της, και επομένως η τροπολογία αριθ. 11 συμπεριλαμβάνεται στο άρθρο 19 παράγραφος 1 στοιχείο στ) της κοινής θέσης.

Η ουσία της τροπολογίας αριθ. 3, η οποία αφορά τις αιτιολογικές σκέψεις, συμπεριλαμβάνεται στην αιτιολογική σκέψη 8 της κοινής θέσης, ενισχυμένη από την ευθυγράμμιση του κειμένου με την τροπολογία αριθ. 11 και το άρθρο 19 παράγραφος 1 στοιχείο στ).

δ) Το Συμβούλιο τάσσεται υπέρ της επέκτασης του άρθρου 19 στα παράγωγα χρηματοπιστωτικά μέσα και συμφωνεί με το Ευρωπαϊκό Κοινοβούλιο ότι είναι λογικό να καλυφθούν όλα τα παράγωγα χρηματοπιστωτικά μέσα στην παράγραφο 1 στοιχείο ζ) του άρθρου αυτού.

Σε σύγκριση με την τροποποιημένη πρόταση της Επιτροπής και την τροπολογία του Ευρωπαϊκού Κοινοβουλίου, το Συμβούλιο ενίσχυσε τη διάταξη αυτή επεκτείνοντας την διάταξη της παραγράφου 1 στοιχείο ζ) σχετικά με το υποκείμενο στοιχείο στα παράγωγα που είναι διαπραγματεύσιμα σε συνάλλαγμα συγχωνεύοντας τα στοιχεία ζ) και η) της πρότασης της Επιτροπής.

Η κοινή θέση συμπεριλαμβάνει προϋποθέσεις για τους αντισυμβαλλομένους που μετέχουν σε πράξεις εξωχρηματιστηριακών παραγώγων και τη βάση των προϋποθέσεων αποτίμησης, πώλησης και ρευστοποίησης που περιέχεται στην τροποποιημένη πρόταση της Επιτροπής και στην τροπολογία αριθ. 37. Ωστόσο, το Συμβούλιο πιστεύει ότι οι τελευταίες αυτές προϋποθέσεις θα πρέπει να ενισχυθούν περαιτέρω, προσδιορίζοντας ότι η πώληση και ρευστοποίηση μπορούν να γίνουν ανά πάσα στιγμή με πρωτοβουλία των ΟΣΕΚΑ και στη δίκαιη τιμή του εξωχρηματιστηριακού παραγώγου. Επιπλέον, το Συμβούλιο, προσέθεσε στην πώληση και ρευστοποίηση τη δυνατότητα ακύρωσης της θέσης με αντισταθμιστική πράξη.

Εξάλλου, η ιδέα του Ευρωπαϊκού Κοινοβουλίου ότι μόνον τα παράγωγα μέσα με υψηλό βαθμό φερεγγυότητας σε αναγνωρισμένο σύστημα διαβάθμισης της φερεγγυότητας μπορούν να ενσωματωθούν είναι απαράδεκτη για το Συμβούλιο, δεδομένου ότι δεν υπάρχει παγκοσμίως αναγνωρισμένο σύστημα διαβάθμισης της φερεγγυότητας.

Επομένως, συμπεριλαμβάνεται το κυριότερο μέρος της τροπολογίας αριθ. 37.

ε) Τέλος, το Συμβούλιο συμφωνεί με το Ευρωπαϊκό Κοινοβούλιο και την Επιτροπή ότι θα πρέπει να επιτραπεί στους ΟΣΕΚΑ να επενδύουν σε μέσα χρηματαγοράς πλην εκείνων που είναι διαπραγματεύσιμα σε ελεγχόμενη αγορά εφόσον ο εκδότης υπόκειται σε ρυθμίσεις και εμπίπτει σε μία από τις κατηγορίες που απαριθμούνται στο άρθρο 19 παράγραφος 1 στοιχείο η) της κοινής θέσης. Η κοινή θέση σε μεγάλο βαθμό ακολουθεί την τροποποιημένη πρόταση της Επιτροπής, εκτός από τρία σημεία:

Πρώτον, το Συμβούλιο πιστεύει ότι οι αρχές, κεντρικές τράπεζες, η ΕΚΤ, η ΕΕ, η ΕΤΕ, τα τρίτα κράτη και τα ομόσπονδα κράτη θα μπορούσαν να ενεργούν όχι μόνον ως εκδότες αλλά και ως εγγυητές. Δεύτερον, γίνεται σαφές ότι η δεύτερη περίπτωση αφορά τις επιχειρήσεις που εκδίδουν μέσα χρηματαγοράς και οι τίτλοι των οποίων είναι εισηγμένοι προς διαπραγμάτευση σε ελεγχόμενες αγορές. Τρίτον, το Συμβούλιο προσέθεσε μια τέταρτη κατηγορία στις τρεις που περιλαμβάνονται στην τροποποιημένη πρόταση της Επιτροπής, συγκεκριμένα τα μέσα χρηματαγοράς που εκδίδονται από επιχειρήσεις οι τίτλοι των οποίων δεν είναι διαπραγματεύσιμοι σε ελεγχόμενες αγορές εφόσον πληρούνται ορισμένες ειδικές προϋποθέσεις.

Η τροπολογία αριθ. 13 του Ευρωπαϊκού Κοινοβουλίου συμπεριλαμβάνεται στο άρθρο 19 παράγραφος 1 στοιχείο η) της κοινής θέσης.

3. Άρθρα 20 και 24 - Επενδυτικά όρια

α) Το άρθρο 20 διεγράφη από την κοινή θέση. Οι διατάξεις του άρθρου 20 της υφιστάμενης οδηγίας σχετικά με την ανταλλαγή πληροφοριών που εξακολουθούν να ισχύουν συμπεριελήφθησαν στο άρθρο 22 παράγραφος 4 της κοινής θέσης. Το Συμβούλιο πιστεύει ότι η παρούσα διατύπωση είναι σαφέστερη και ότι η διαδικασία που καθορίζεται στην κοινή θέση είναι απλούστερη από εκείνη που πρότεινε η Επιτροπή στο άρθρο 20 της τροποποιημένης πρότασης. Το Συμβούλιο πιστεύει ότι οι ανησυχίες του Ευρωπαϊκού Κοινοβουλίου που το οδήγησαν να προτείνει την επανεισαγωγή του άρθρου 20 έχουν ληφθεί υπόψη και επομένως το πνεύμα της τροπολογίας αριθ. 14 έχει συμπεριληφθεί στην κοινή θέση.

β) Από την έκδοση της υφιστάμενης οδηγίας του 1985, η χρησιμοποίηση των παράγωγων χρηματοπιστωτικών μέσων έχει καταστεί σημαντικά πιο διαδεδομένη και εκλεπτυσμένη για να καλυφθούν οι ανάγκες της αγοράς, οι δε μέθοδοι εποπτείας για τη διαχείριση αυτών των μέσων έχουν αναπτυχθεί αναλόγως. Το Συμβούλιο πιστεύει, επομένως, ότι το υφιστάμενο άρθρο 21 είναι ανεπαρκές για να ανταποκριθεί στις τρέχουσες ανάγκες ελέγχου. Το Συμβούλιο συμφωνεί σε μεγάλο βαθμό με το περιεχόμενο του άρθρου 24β της τροποποιημένης πρότασης της Επιτροπής και τις τροπολογίες που πρότεινε το Ευρωπαϊκό Κοινοβούλιο, αλλά πιστεύει ότι η συνένωση όλων των διατάξεων που αφορούν τη χρήση των παράγωγων μέσων σε ένα άρθρο βελτιώνει τη διαφάνεια του κειμένου. Για τους λόγους αυτούς, το Συμβούλιο προτίμησε να αναδιαρθρώσει και να διατυπώσει εκ νέου όλες τις διατάξεις στο άρθρο 21 της κοινής θέσης. Οι διατάξεις σχετικά με την αποκάλυψη στοιχείων περιλαμβάνονται ωστόσο σε ένα γενικό άρθρο, το άρθρο 24α της κοινής θέσης (βλέπε κατωτέρω).

Τα στοιχεία για την προστασία του επενδυτή που περιέχονταν στην τροποποιημένη πρόταση της Επιτροπής περιλαμβάνονται στην κοινή θέση, ιδίως οι διατάξεις που απαιτούν ότι:

- ο συνολικός κίνδυνος στον οποίο εκτίθεται ο ΟΣΕΚΑ σε σχέση με τα παράγωγα μέσα δεν υπερβαίνει τη συνολική καθαρή αξία του χαρτοφυλακίου του (άρθρο 21 παράγραφος 3 πρώτο εδάφιο της κοινής θέσης),

- ο κίνδυνος που διατρέχουν τα υποκείμενα στοιχεία ενεργητικού δεν υπερβαίνει τα επενδυτικά όρια του άρθρου 22 (τρίτο εδάφιο του άρθρου 21 παράγραφος 3 της κοινής θέσης). Έτσι, το Συμβούλιο συμπεριέλαβε την ουσία της τροπολογίας αριθ. 43,

- πρέπει να τηρούνται οι επενδυτικοί στόχοι που ορίζονται στον κανονισμό ή στο ενημερωτικό φυλλάδιο του ΟΣΕΚΑ, (δεύτερο εδάφιο του άρθρου 21 παράγραφος 2 της κοινής θέσης).

Η διατύπωση ενισχύθηκε και έγινε ακριβέστερη, προσετέθησαν δε νέες διατάξεις όσον αφορά ειδικότερα τις διαδικασίες που πρέπει να ακολουθεί ένας ΟΣΕΚΑ σε σχέση με τη διαχείριση του κινδύνου που συνδέεται με τη χρήση των παράγωγων μέσων και την ανταλλαγή πληροφοριών μεταξύ των αρμοδίων αρχών:

- ενισχύθηκαν οι διατάξεις σχετικά με τη διαδικασία διαχείρισης του κινδύνου που ακολουθεί ο ΟΣΕΚΑ όπως και οι κανόνες σχετικά με την αποκάλυψη στοιχείων στις αρμόδιες αρχές (άρθρο 21 παράγραφος 1 της κοινής θέσης),

- μια νέα διάταξη σχετική με την ανταλλαγή πληροφοριών μεταξύ των κρατών μελών και της Επιτροπής σχετικά με τις μεθόδους που χρησιμοποιούνται για τον υπολογισμό των κινδύνων συμπεριλήφθη στο άρθρο 21 παράγραφος 4 της κοινής θέσης για να αντικαταστήσει το άρθρο 24β της τροποποιημένης πρότασης της Επιτροπής.

Το Συμβούλιο φρονεί ότι οι διατάξεις της κοινής θέσης επαρκούν για να εξασφαλιστεί η προστασία των επενδυτών, ενώ συγχρόνως είναι αρκούντως ευέλικτες για να εξασφαλίσουν ότι ο ΟΣΕΚΑ μπορεί να επενδύσει με τον καλύτερο δυνατό τρόπο για να επιδιώξει τους επενδυτικούς στόχους του. Το Συμβούλιο αποφάσισε κατά συνέπεια να μην ορίσει συγκεκριμένο όριο στις επενδύσεις του ΟΣΕΚΑ σε εξωχρηματιστηριακά παράγωγα όπως πρότεινε το Ευρωπαϊκό Κοινοβούλιο, στην τροπολογία αριθ. 39 και η Επιτροπή στο άρθρο 24β παράγραφος 3 της τροποποιημένης πρότασης.

Το Συμβούλιο κρίνει περιττό να συμπεριληφθεί ειδική διάταξη σχετικά με το δανεισμό τίτλων στην κοινή θέση και κατά συνέπεια η τροπολογία αριθ. 16 δεν συμπεριελήφθη στην κοινή θέση.

γ) Το Συμβούλιο συμμερίζεται την άποψη του Ευρωπαϊκού Κοινοβουλίου και της Επιτροπής ότι τα ποσοτικά όρια του άρθρου 22 που διέπουν τις επενδύσεις ενός ΟΣΕΚΑ σε διάφορα στοιχεία ενεργητικού πρέπει να προσαρμοστούν στις διευρυμένες επενδυτικές δυνατότητες και ότι οι κανόνες αυτοί θα πρέπει όσο το δυνατόν να συγκεντρωθούν σε ένα άρθρο, το άρθρο 22, για να γίνει το κείμενο όσο το δυνατόν διαφανέστερο.

Το Συμβούλιο συμφωνεί με το Ευρωπαϊκό Κοινοβούλιο και την Επιτροπή στην τροποποιημένη πρότασή της, ότι δεν είναι απαραίτητο ένα χωριστό άρθρο για τις καταθέσεις και η τροπολογία αριθ. 20 που αναιρεί το μεγαλύτερο μέρος του άρθρου 24α της αρχικής πρότασης της Επιτροπής, δεν περιλαμβάνεται επομένως στην κοινή θέση.

Το Συμβούλιο συμμερίζεται επίσης την άποψη του Ευρωπαϊκού Κοινοβουλίου και της Επιτροπής ότι κατά γενικό κανόνα ένας ΟΣΕΚΑ δεν θα πρέπει να επενδύει περισσότερο από το 5 % του ενεργητικού του σε κινητές αξίες ή μέσα χρηματαγοράς που εκδίδονται από τον ίδιο φορέα (άρθρο 22 παράγραφος 1). Όσον αφορά τα εξωχρηματιστηριακά παράγωγα, το Συμβούλιο συμφωνεί με το Ευρωπαϊκό Κοινοβούλιο και την Επιτροπή ότι ο κίνδυνος αντισυμβαλλομένου δεν θα πρέπει να υπερβαίνει το 5 % του ενεργητικού του ΟΣΕΚΑ, εκτός εάν ο αντισυμβαλλόμενος είναι πιστωτικό ίδρυμα, οπότε στην περίπτωση αυτή το Συμβούλιο προτίμησε μεγαλύτερο όριο έκθεσης ύψους 10 % λόγω του χαμηλότερου κινδύνου. Το Συμβούλιο διαφωνεί με το Ευρωπαϊκό Κοινοβούλιο και την Επιτροπή όσον αφορά το κατάλληλο επενδυτικό όριο για τις καταθέσεις, το οποίο το Συμβούλιο πιστεύει ότι πρέπει να είναι 20 % λόγω του χαμηλού κινδύνου.

Όσον αφορά τη δυνατότητα των κρατών μελών να αυξήσουν το όριο του όριο του 5 % σε 10 % στο άρθρο 22 παράγραφος 2, το Συμβούλιο φρονεί ότι αυτό θα πρέπει να ισχύει για κινητές αξίες και μέσα χρηματαγοράς. Το Συμβούλιο συμφωνεί με την Επιτροπή ότι το συνολικό ποσοστό των επενδύσεων αυτών δεν θα πρέπει κανονικά να υπερβαίνει το 40 % του ενεργητικού ενός ΟΣΕΚΑ. Ωστόσο, το Συμβούλιο απέκλεισε από τον υπολογισμό αυτού του ορίου τα εξωχρηματιστηριακά παράγωγα όταν ο αντισυμβαλλόμενος είναι οργανισμός υποκείμενος σε προληπτική εποπτεία καθώς και τις καταθέσεις σε πιστωτικά ιδρύματα. Στο άρθρο 22 παράγραφος 2 της κοινής θέσης το Συμβούλιο προέκρινε το όριο του "ίδιου οργανισμού" που προτείνει η Επιτροπή στο άρθρο 22 παράγραφος 1 της τροποποιημένης πρότασης, αλλά με όριο 20 % αντί του 15 % που πρότεινε η Επιτροπή.

Το Συμβούλιο συμφωνεί με την Επιτροπή ότι το άρθρο 22 παράγραφος 3 της υφιστάμενης οδηγίας, τη διαγραφή του οποίου πρότεινε το Ευρωπαϊκό Κοινοβούλιο, θα πρέπει να διατηρηθεί. Δεν απεδέχθη επομένως την τροπολογία αριθ. 42. Μια νέα διάταξη για ορισμένα ομόλογα έχει εισαχθεί στο άρθρο 22 παράγραφος 4 μετά τη διαγραφή του άρθρου 20, βλέπε ανωτέρω.

Καθώς το Συμβούλιο συμφωνεί με το Ευρωπαϊκό Κοινοβούλιο και την Επιτροπή ότι είναι επίσης αναγκαίο να καθιερωθεί ένα όριο για τις επενδύσεις στον ίδιο όμιλο, σχετικός δε ορισμός περιλαμβάνεται στο άρθρο 22 παράγραφος 5 της κοινής θέσης, στην πραγματικότητα συμπεριελήφθησαν δύο ορισμοί του όρου "όμιλος" προκειμένου να ληφθούν υπόψιν οι εταιρείες εκτός της ΕΕ: ένας ορισμός του ομίλου ευθυγραμμίζεται με την οδηγία 83/349/ΕΟΚ, ο άλλος αναφέρεται στα αναγνωρισμένα διεθνή λογιστικά πρότυπα. Το συνολικό όριο του 35 %, το οποίο περιλαμβάνεται ήδη στην οδηγία 85/611/ΕΚ, όπως τροποποιήθηκε προηγουμένως, για όλα τα είδη επενδύσεων διατηρείται και εισάγεται ένα όριο 20 % για τις σωρευτικές επενδύσεις σε κινητές αξίες και μέσα χρηματαγοράς στον ίδιο όμιλο. Αυτό σημαίνει ότι ένας ΟΣΕΚΑ μπορεί, για παράδειγμα, να επενδύσει 15 % του ενεργητικού του σε μέσα χρηματαγοράς, 5 % σε κινητές αξίες και 15 % του ενεργητικού του σε ομόλογα, που καλύπτονται από τις παραγράφους 3 και 4, εκδοθέντα από εταιρείες που ανήκουν στον ίδιο όμιλο.

Έτσι, το Συμβούλιο μπόρεσε να δεχθεί μέρη των τροπολογιών αριθ. 36 και 45.

Η ουσία της τροπολογίας αριθ. 6 ενσωματώθηκε στην αιτιολογική σκέψη 10 της κοινής θέσης, όπου ενισχύθηκε και επεξετάθη στους ομίλους.

δ) Όσον αφορά τους χρηματιστηριακούς δείκτες, το Συμβούλιο απεδέχθη πλήρως την τροποποιημένη πρόταση της Επιτροπής για το άρθρο 22α παράγραφος 1, εκτός από την προϋπόθεση που περιλαμβάνεται στην πρώτη περίπτωση να αντικατοπτρίζει η επενδυτική πολιτική τη σύνθεση του δεδομένου χρηματιστηριακού δείκτη, την οποία το Συμβούλιο θεωρεί περιττή λόγω του κειμένου που προηγείται. Έτσι, το Συμβούλιο ενσωμάτωσε σε μεγάλο βαθμό την τροπολογία αριθ. 4 σχετικά με τις αιτιολογικές σκέψεις στην αιτιολογική σκέψη 14 της κοινής θέσης και το πρώτο ήμισυ της τροπολογίας αριθ. 18.

Εξάλλου, το Συμβούλιο δεν δέχθηκε τις προϋποθέσεις σχετικά με τις πληροφορίες που προβλέπονται στο άρθρο 22α παράγραφος 2 της τροποποιημένης πρότασης της Επιτροπής και το δεύτερο ήμισυ της τροπολογίας αριθ. 18, θεωρώντας ότι η προϋπόθεση αυτή θα δημιουργήσει μια περιττή διοικητική επιβάρυνση για τα κράτη μέλη χωρίς να προσφέρει επί πλέον προστασία στον επενδυτή.

Στην παράγραφο 2 το Συμβούλιο προσέθεσε μια νέα παράγραφο που δίνει στα κράτη μέλη τη δυνατότητα να αυξήσουν το όριο του 20 % σε 35 % όταν αυτό δικαιολογείται από εξαιρετικές συνθήκες της αγοράς προκειμένου να ληφθεί υπόψιν το γεγονός ότι για ορισμένα μικρά χρηματιστήρια οι κινητές αξίες που εκδίδονται από έναν εκδότη μπορεί στην πραγματικότητα να αντιπροσωπεύουν περισσότερο από 20 % του χρηματιστηριακού δείκτη.

ε) Αποδεχόμενο τις πρώτες δύο παραγράφους του άρθρου 24 για τις επενδύσεις σε μερίδια των ΟΣΕΚΑ και/ή άλλων οργανισμών συλλογικών επενδύσεων όπως προτείνεται από την Επιτροπή στην τροποποιημένη πρόταση, το Συμβούλιο απεδέχθη και τα αντίστοιχα μέρη της τροπολογίας αριθ. 19.

Η τρίτη παράγραφος που προτάθηκε από το Ευρωπαϊκό Κοινοβούλιο δεν συμπεριελήφθη στο άρθρο 24 αλλά στο άρθρο 19 παράγραφος 1 στοιχείο ε), βλέπε ανωτέρω, όπου το Συμβούλιο ενσωμάτωσε ήδη το αντίστοιχο μέρος της τροπολογίας αριθ. 44. Η τελευταία παράγραφος της τροπολογίας αριθ. 19 συμπεριελήφθη, σε τροποποιημένη μορφή, στο άρθρο 24α παράγραφος 2 της κοινής θέσης, βλέπε κατωτέρω.

Όσον αφορά τις παραγράφους 4 και 5 του άρθρου 24 της τροποποιημένης πρότασης της Επιτροπής το Συμβούλιο κατέληξε ότι οι περιορισμοί των επενδύσεων που προβλέπονται στο πρώτο εδάφιο του άρθρο 24 παράγραφος 4 της τροποποιημένης πρότασης της Επιτροπής είναι περιττοί. Εξάλλου, το Συμβούλιο υποστηρίζει την ιδέα ότι δεν πρέπει να καταλογίζονται έξοδα όταν ένας ΟΣΕΚΑ επενδύει σε μερίδια ΟΣΕΚΑ η διαχείριση των οποίων γίνεται από την ίδια εταιρεία διαχείρισης ή από εταιρεία διαχείρισης του ιδίου ομίλου, και το συμπεριέλαβε στο άρθρο 24 παράγραφος 3 της κοινής θέσης. Επίσης στο πλαίσιο των εξόδων και για να ενισχυθεί η διαφάνεια, στο δεύτερο εδάφιο του άρθρου 24 παράγραφος 3 το Συμβούλιο προσέθεσε την υποχρέωση των ΟΣΕΚΑ που επενδύουν σημαντικά σε μερίδια άλλων ΟΣΕΚΑ να αποκαλύπτουν το ποσό των διαχειριστικών εξόδων.

4. Άλλες διατάξεις

Όπως στην τροποποιημένη πρόταση της Επιτροπής, η κοινή θέση συνενώνει τις προϋποθέσεις σχετικά με τις πληροφορίες στο άρθρο 24α, αλλά με διαφορετική διατύπωση. Το άρθρο 24α της κοινής θέσης καλύπτει κατά κύριο λόγο τα ίδια στοιχεία όπως το άρθρο 24α της πρότασης της Επιτροπής, αλλά με ορισμένες τροποποιήσεις. Το ενημερωτικό δελτίο, και εν ανάγκη άλλα διαφημιστικά φυλλάδια, θεωρούνται το κύριο μέρος για την ενημέρωση του επενδυτή και οι διατάξεις επομένως δεν παραπέμπουν στον κανονισμό. Οι προϋποθέσεις περί αποκαλύψεως των στοιχείων είναι λιγότερο λεπτομερείς διότι το Συμβούλιο πιστεύει ότι θα αποτελούσαν μια περιττή διοικητική επιβάρυνση για τις εταιρείες διαχείρισης. Το Συμβούλιο προσέθεσε, πάντως, μια νέα παράγραφο 4 στο άρθρο 24α, η οποία επιβάλλει στην εταιρεία διαχείρισης την υποχρέωση να παρέχει πρόσθετα στοιχεία κατόπιν αιτήσεως ενός επενδυτή.

Όσον αφορά το ζήτημα του πόσο μεγάλο μερίδιο μιας άλλης εταιρείας ή οργανισμού μπορεί να έχει στην κυριότητά του ένας ΟΣΕΚΑ, το οποίο ρυθμίζεται στο άρθρο 25, η κοινή θέση ακολουθεί σε μεγάλο βαθμό την τροποποιημένη πρόταση της Επιτροπής. Η μόνη εξαίρεση είναι ότι το Συμβούλιο φρονεί ότι δεν υπάρχει λόγος να περιορίζεται η κυριότητα των μεριδίων ενός και του αυτού ΟΣΕΚΑ ή/και άλλου οργανισμού συλλογικών επενδύσεων στο 10 % των μεριδίων του, αλλά ότι ένα όριο του 25 % προσήκει καλύτερα, δεδομένου ότι η κυριότητα αυτών των μεριδίων δεν δίνει εν γένει στον εγκεκριμένο ΟΣΕΚΑ συμφέρον ελέγχου μιας ατομικής εταιρείας.

Τα άρθρα 26 και 42 ακολουθούν την τροποποιημένη πρότασης της Επιτροπής.

Τέλος, το Συμβούλιο υποστηρίζει το νέο άρθρο 53α όπως προτείνεται από την Επιτροπή στην τροποποιημένη πρόταση, σκοπός του οποίου είναι να ορίσει εκ νέου τις αρμοδιότητες της επιτροπής επικοινωνίας. Αποδεχόμενο το άρθρο 53α όπως προτείνεται από την Επιτροπή, το Συμβούλιο απεδέχθη επίσης την τροπολογία αριθ. 21.

5. Οι αιτιολογικές σκέψεις

Οι αιτιολογικές σκέψεις προσαρμόσθηκαν σύμφωνα με τις τροπολογίες του διατακτικού. Η έκταση στην οποία ενσωματώθηκαν στην κοινή θέση οι τροπολογίες του Ευρωπαϊκού Κοινοβουλίου επί των αιτιολογικών σκέψεων σε σχέση με τις τροπολογίες που αφορούν το διατακτικό εξηγήθηκε ανωτέρω.

Το Συμβούλιο προσυπογράφει πλήρως την ιδέα μιας ενδεχόμενης μελλοντικής κωδικοποίησης της οδηγίας, τροπολογία αριθ. 7, αλλά στην αιτιολογική σκέψη 18 προέκρινε τη διατύπωση της τροποποιημένης πρότασης της Επιτροπής διότι πιστεύει ότι συμμορφώνεται καλύτερα με το δικαίωμα πρωτοβουλίας της Επιτροπής.

IV. ΣΥΜΠΕΡΑΣΜΑ

Στη κοινή θέση του, το Συμβούλιο μπόρεσε να συμπεριλάβει πλήρως, εν μέρει ή κατ' ουσίαν 20 από τις 24 τροπολογίες που πρότεινε το Ευρωπαϊκό Κοινοβούλιο σε πρώτη ανάγνωση.

Το Συμβούλιο φρονεί ότι όλες οι τροπολογίες του ευθυγραμμίζονται πλήρως με το σκοπό της προτεινόμενης οδηγίας και ότι η κοινή θέση αποτελεί ένα ισορροπημένο κείμενο, ιδίως σε σχέση με τη κοινή θέση για την άλλη πρόταση η οποία αποβλέπει στην τροποποίηση της οδηγίας ΟΣΕΚΑ, (κοινή θέση για την έκδοση της οδηγίας του Ευρωπαϊκού Κοινοβουλίου και του Συμβουλίου για τροποποίηση της οδηγίας 85/611/ΕΟΚ για το συντονισμό των νομοθετικών, κανονιστικών και διοικητικών διατάξεων σχετικά με τους ΟΣΕΚΑ με σκοπό τη ρύθμιση των εταιρειών διαχείρισης και των απλοποιημένων ενημερωτικών δελτίων).

(1) ΕΕ C 280 της 9.9.1998, σ. 6.

(2) ΕΕ L 375της 31.12.1985, σ. 3· οδηγία όπως τροποποιήθηκε τελευταία από την οδηγία 2000/64/ΕΚ (ΕΕ L 290 της 17.11.2000, σ. 27).

(3) ΕΕ C 116 της 28.4.1999, σ. 44.

(4) ΕΕ C 285 της 7.10.1999, σ. 9.

(5) ΕΕ C 339 της 29.11.2000, σ. 220.

(6) ΕΕ C 311 E της 31.10.2000, σ. 302.